Likumprojekts

**Grozījumi Veterinārmedicīnas likumā**

Izdarīt Veterinārmedicīnas likumā (Latvijas Republikas Saeimas un Ministru Kabineta Ziņotājs, 2001, 11. nr.; 2002, 2. nr.; 2003, 4., 6., 15. nr.; 2004, 9., 18., 23. nr.; 2006, 9. nr.; 2009, 3., 14. nr.; Latvijas Vēstnesis, 2009, 196. nr.; 2010, 99. nr.; 2011, 112. nr.; 2012, 50. nr.; 2013, 80. nr.; 2014, 199. nr.; 2015, 29. nr.; 2017, 75. nr.; 2019, 248A. nr.; 2020, 244. nr.) šādus grozījumus:

1. Papildināt 21.panta ceturto daļu pēc vārda "mikroshēmu" ar vārdiem "reģistrāciju Lauksaimniecības datu centra mājas (istabas) dzīvnieku reģistra datubāzē".

2. Papildināt likumu ar 21.3pantu šādā redakcijā:

"**21.3pants.** Pašvaldība nodrošina normatīvajos aktos par mājas (istabas) dzīvnieku reģistrācijas kārtību noteikto suņa apzīmēšanas un reģistrācijas prasību izpildes uzraudzību un kontroli attiecīgajā administratīvajā teritorijā saskaņā ar pašvaldības saistošajiem noteikumiem."

3. Izteikt 25. panta 6. punktu šādā redakcijā:

"6) mājas (istabas) dzīvnieku apzīmēšanas un reģistrācijas kārtību, maksas apmēru par mājas (istabas) dzīvnieka reģistrēšanu un samaksas kārtību;".

4. Papildināt likumu ar 64.1 un 64.2 pantu šādā redakcijā:

"**64.1 pants**. Par mājas (istabas) dzīvnieka neapzīmēšanu ar mikroshēmu un nereģistrēšanu, kad normatīvajā aktā noteikts šāds pienākums, piemēro brīdinājumu vai naudas sodu fiziskajām personām līdz četrdesmit divām naudas soda vienībām, bet juridiskajām personām — līdz septiņdesmit naudas soda vienībām.

**64.2pants**. Par mājas (istabas) dzīvnieka pases noformēšanas kārtības neievērošanu piemēro brīdinājumu vai naudas sodu fiziskajai personai līdz septiņdesmit naudas soda vienībām, bet juridiskajai personai — no trim līdz divsimt astoņdesmit naudas soda vienībām."

5. 82. pantā:

papildināt otro daļu pēc vārda "likuma" ar skaitli "64.2";

papildināt pantu ar trešo un ceturto daļu šādā redakcijā:

"(3) Administratīvā pārkāpuma procesu par šā likuma 64.1 pantā minētajiem pārkāpumiem veterinārās uzraudzības objektos veic Pārtikas un veterinārais dienests.

(4) Administratīvo pārkāpuma procesu par šā likuma 64.1 pantā minētajiem pārkāpumiem, izņemot veterinārās uzraudzības objektos, līdz administratīvās lietas izskatīšanai veic pašvaldības policija vai pašvaldības administratīvā inspekcija. Administratīvā pārkāpuma lietu izskata pašvaldības administratīvā komisija vai apakškomisija."

6. Papildināt pārejas noteikumus ar 32. un 33. punktu šādā redakcijā:

"32. Ministru kabinets līdz 2021. gada 31. decembrim izdod šā likuma 25. panta 6. punktā minētos noteikumus.

33. Līdz šā likuma 25. panta 6. punktā minēto Ministru kabineta noteikumu spēkā stāšanās dienai ir piemērojami Ministru kabineta 2011. gada 21. jūnija noteikumi Nr. 491 "Mājas (istabas) dzīvnieku reģistrācijas kārtība", ciktāl tie nav pretrunā ar šo likumu."

Zemkopības ministrs K. Gerhards